**Rândunica**

*Elena Farago*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un băiat şi-o fată mică

Stau privind o rândunică,

Şi băiatu’ spune: – Mult

Îmi place să le-ascult,

Ciripind, pe rândunele,

Şi pe alte păsărele,

Şi mi-aş da ce am mai bun

Să pot şti şi eu ce spun.

Rândunica îl priveşte

Şi cu dragoste-i vorbeşte:

– Să-ţi spun eu dacă doreşti,

Drag copil ce ne iubeşti:

Dimineaţa, noi, din toate

Păsările-ntâi sculate,

Ne-nchinăm spre răsărit,

Ciripind: ţzrr… bvidevit…

Şi apoi încep codroşii,

Cu cap sur, cu coade roşii:

Ticc… tecc… tec… şi, după ei,

Prind brabeţii mititei:

Cirip-ci… să ciripească,

Până-ncep să se trezească

Şi-alte păsări, care-n cor

Îşi înalţă ruga lor.